Dómstóll í Svíþjóð hefur dæmt Paolo Macchiarini, ítalskan skurðlækni, í skilorðsbundið fangelsi fyrir að hafa valdið sjúklingi sínum líkamlegum skaða með því að græða í hann plastbarka. Hann var sýknaður af ákæru fyrir tvær sambærilegar aðgerðir.
Macchiarini skar mennina þrjá upp á Karólínska sjúkrahúsinu í Stokkhólmi árin 2011 og 2012. Hann var þá mikils metinn skurðlæknir og var fenginn til sjúkrahússins til þess að bæta rannsóknarstarf þess, segir í frétt sænska ríkisútvarpsins.
Saksóknarar gerðu kröfu um fimm ára fangelsisdóm yfir lækninum. Dómari komst að þeirri niðurstöðu að aðgerðirnar hefðu ekki verið í fullu samræmi við vísindi og fyrri reynslu. Hægt væri þó að réttlæta fyrri tvær aðgerðirnar en ekki þá þriðju. Þá hefði Macchiarini átt að vera orðið ljóst að ígræðslan myndi ekki virka.
Í dómnum segir sömuleiðis að ekki hafi tekist að sanna að Macchiarini hafi ætlað sér að valda sjúklingunum skaða.
Macchiarini vakti heimsathygli árið 2011 þegar hann græddi plastbarka í Eritríumann sem hafði verið nemandi við Háskóla Íslands. Tveir íslenskir læknar komu að aðgerðinni sjálfri og eftirmeðferðinni. Maðurinn lést tveimur og hálfu ári eftir aðgerðina. Machchiarini var rekinn frá Karólínska sjúkrahúsinu árið 2016 ásamt æðstu stjórnendum en hann hefur alla tíð neitað sök.
Íslensk rannsóknarnefnd komst að þeirri niðurstöðu að Macchiarini hefði beitt blekkingum í aðdraganda aðgerðarinnar.
Ítalski skurðlæknirinn Paolo Macchiarini fékk skilorðsbundinn fangelsisdóm í Svíþjóð í morgun fyrir að hafa grætt plastbarka í sjúkling og þannig valdið honum líkamlegum skaða. Hann var þó sýknaður af ákæru fyrir tvær ígræðslur.